
Proiect de hotărâre privind aprobarea participării Municipiului Timişoara la Târgul de Turism al României, ediţia de toamnă, în perioada 15-20 noiembrie 2017
1. Descrierea situaţiei actuale
În fiecare an la Bucureşti se organizează Târgul de Turism al României, târg ce reuneşte sute de  expozanţi, reprezentând primării, consilii judetene, reprezentanţi ai Ministerului Turismului, agenţii de turism, tour-operatori, organizaţii şi asociaţii de turism naţionale, regionale şi internaţionale, firme de profil turistic din ţară şi din străinătate, care promovează oraşele şi zonele din care provin  şi care prezintă informaţii şi oferte turistice. Municipiul Timişoara a participat an de an la această manifestare, unde, până în prezent a solicitat un stand Standard cu o suprafaţă de 6-8 mp, cu înălţime de 2,3m, în care au fost oferite informaţii turistice şi au fost distribuite materiale de promovare. Odată cu obţinerea titlului de Capitală Europeană a Culturii în anul 2021, dorim ca începând din acest an să fim prezenţi cu un stand mai mare, mai atractiv şi cu o ofertă mai bogată, pentru prezentarea Timişoarei, a obiectivelor turistice şi a evenimentelor culturale din oraş.
2. Schimbări preconizate şi rezultate aşteptate
Propunem închirierea în acest an a unui stand Top de 20 mp, cu două laturi libere, amenajat mai atractiv şi mai vizibil. Prin aceasta dorim să fim cel puţin la nivelul altor oraşe din România, care sunt prezente la târgul de la Bucureţi cu standuri mai mari. Sperăm să atragem un număr mai mare de vizitatori şi specialişti în turism, care să fie interesaţi de Timişoara ca destinaţie turistică. Considerăm că creşterea atractivităţii,  îmbunătăţirea vizibilităţii standului şi prezentarea cu materiale de promovare mai diverse va creşte notorietatea Timişoarei şi va aduce un număr sporit de turişti în oraş în anii următori. 
3. Alte informaţii
Târgul de Turism al Romăniei se desfăşoară  în perioada 16-19 noiembrie şi a ajuns în acest an la ediţia 38-a. Târgul are două ediţii în fiecare an, o ediţie de primăvară şi o ediţie de toamnă. Municipiul Timişoara poate să participle la una sau la ambele ediţii. 
4. Concluzii
Se consideră oportună participarea Municipiului Timişoara la Târgul de Turism al României, în perioada 15-20 noiembrie 2017, cu un stand Top de 20mp, cu două laturi libere.

